Toshkent militsiyasi endi mototsiklda harakatlanadi

So‘nggi paytlarda internet tarmog‘ida mototsikl minib yurgan Toshkent militsionerlari aks etgan suratlar tarqalib ketdi.

Avvaliga “Autocenter.uz” nashrining Facebook’dagi sahifasida Toshkent ko‘chalaridan birida “Militsiya” yozuvi tushirilgan mototsikllar partiyasini ortib ketayotgan yuk mashinasining tasviri paydo bo‘ldi. So‘ngra, ularning haqiqatan ham militsiya uchun mo‘ljallangani isbotlandi: navbatdagi suratlarda xuddi shu “po‘lat tulpor”larni mingan militsiya xodimlari aks etdi.

Bunday fotosuratlardan biri Facebook’ning “Voditeli Tashkenta” (“Toshkent haydovchilari”) guruhiga joylangan. Unda militsionerning transport vositasini maxsus shlemsiz boshqarayotganini ko‘rish mumkin.

“Anhor.uz” nashrining ta’kidlashicha, O‘zbekiston Respublikasi Ma’muriy javobgarlik kodeksining 1-qism 125-moddasiga binoan, xavfsizlik shlemi bo‘lmasa, haydovchiga eng kam ish haqining 0,2 barobarida jarima solinadi.